## A colorful star with black text  Description automatically generated

## Secondiad THINK

### **Cyfle i weithio ar y broses o integreiddio teithio ar fysiau a beiciau yng Nghymru: Secondiad rhan-amser gyda’r** **Grŵp Trawsbleidiol ar y Ddeddf Teithio Llesol (CPGATA)**

Rydym yn chwilio am unigolyn a gyflogir ar hyn o bryd gan sefydliad o fewn ein rhwydwaith THINK i fod yn Ymchwilydd i’r Grŵp Trawsbleidiol ar y Ddeddf Teithio Llesol, gan edrych ar integreiddio beiciau a bysiau yn well fel dulliau trafnidiaeth yng Nghymru, yn enwedig yng nghefn gwlad Cymru.

Mae THINK (Rhwydwaith Ymchwil Integredig i Drafnidiaeth ac Iechyd) yn cynnig cefnogaeth ariannol ar gyfer secondiadau ar draws aelodaeth THINK. Credwn fod angen rhannu gwybodaeth rhwng sefydliadau er mwyn i ymchwil integredig fod yn llwyddiannus. Felly, er mwyn gwneud cais am y secondiad bydd angen i’r ymchwilydd fod ar gontract cyflogaeth eisoes mewn prifysgol neu sefydliad sy’n ymwneud â thrafnidiaeth neu iechyd. Gall THINK ddarparu hyd at £2000 i'ch sefydliad (i gwmpasu eich amser i ffwrdd, er enghraifft) neu i'r sefydliad a fydd yn eich croesawu.

Ymrwymiad amser: 1 diwrnod yr wythnos dros 3 mis (12-14 diwrnod i gyd, yn ddibynnol ar y cyfraniad uchaf posib, sef £2k). Byddem yn hapus i ystyried amserlen fwy cryno pe bai angen. Rhaid cwblhau'r secondiad erbyn diwedd mis Medi 2024.

Mae Grŵp Trawsbleidiol Senedd Cymru ar y Ddeddf Teithio Llesol yn cynnwys Aelodau o'r Senedd o bob plaid yn Senedd Cymru, cynghorwyr a swyddogion awdurdodau lleol, grwpiau teithio llesol cenedlaethol a lleol, elusennau iechyd ac amgylcheddol, a nifer o gyrff cenedlaethol fel Trafnidiaeth Cymru, Iechyd Cyhoeddus Cymru a Chymdeithas Llywodraeth Leol Cymru, sydd i gyd yn dod at ei gilydd oherwydd eu diddordeb mewn cynyddu teithio llesol yng Nghymru. Mae'r grŵp yn trafod ystod eang o bynciau ac yn meithrin cyswllt â Llywodraeth Cymru a chyrff eraill wrth ddatblygu polisïau teithio llesol. Rydym wedi creu Pecyn Cymorth Teithio Llesol i’r Ysgol a'r llynedd fe wnaethom gyhoeddi adolygiad mawr o'r Ddeddf Teithio Llesol.

Ar hyn o bryd mae'r grŵp yn ystyried sut y gallai gwell integreiddio rhwng beiciau a bysiau yng Nghymru helpu i symud oddi wrth ddefnyddio car tuag at ddefnyddio trafnidiaeth gyhoeddus a dulliau theithio llesol. Mae'r grŵp yn ymwybodol bod gwledydd eraill yn cyflawni lefelau uwch o deithiau sy'n cyfuno beiciau a bysiau, naill ai drwy well integreiddio a storio mewn arosfannau/gorsafoedd bysiau, neu drwy ei gwneud hi’n haws i gludo beiciau ar fysiau. Mae ganddynt ddiddordeb arbennig mewn archwilio’r potensial ar gyfer mentrau y gellid eu rhoi ar waith yng nghefn gwlad Cymru, o ystyried bod hyd teithiau yn gyffredinol yn hirach, a all fod yn rhwystr i deithiau sy’n defnyddio dulliau teithio llesol yn unig, ynghyd â’r pellteroedd hirach sydd angen eu teithio er mwyn cael mynediad at drafnidiaeth gyhoeddus, a fyddai'n fwy addas ar gyfer beic yn hytrach na cherdded.

Y cwestiynau yr hoffent eu gofyn yw:

1. Pa enghreifftiau sydd yna o integreiddio effeithiol rhwng beiciau a bysiau mewn ardaloedd gwledig?
2. Pa ddulliau a ddefnyddiwyd a pha dystiolaeth sydd yna o lwyddiant yr ymyriadau?
3. A yw'r ymyriadau llwyddiannus yn canolbwyntio ar deithiau pwrpasol yn unig neu a yw teithiau hamdden yn cyfrannu'n sylweddol at ddefnydd?
4. Pa wrthwynebiad a gafwyd i'r mentrau ymhlith y gwahanol grwpiau o randdeiliaid a sut y goresgynnwyd hyn?
5. Pa mor hawdd fyddai trosglwyddo’r ymyriadau i Gymru, gan ystyried y rheoliadau traffig a cherbydau yng Nghymru?

Mae'r grŵp yn chwilio am fanylion sylweddol yn yr ateb i gwestiwn dau, gan gynnwys, er enghraifft, nifer y beiciau sy'n cael eu cario, a'r dyfeisiau a ddefnyddir ar gyfer eu cludo.

Mae'r prosiect yn cael ei reoli gan weithgor bach sy'n cynnwys cynrychiolwyr o Cycling UK, Sustrans Cymru, Trafnidiaeth Cymru ac ysgrifennydd y Grŵp Trawsbleidiol ar y Ddeddf Teithio Llesol. Bydd o leiaf un cyfarfod rhwng y secondai a'r gweithgor yn cael ei gynnal yn ystod y gwaith ymchwil. Gellir trefnu cyfarfodydd ychwanegol os oes angen. Prif bwynt cyswllt y secondai fydd ysgrifennydd y Grŵp Trawsbleidiol. Byddai'r Grŵp Trawsbleidiol yn hapus i ddarparu ar gyfer secondeion mewn parth amser gwahanol.

Bydd cyfarfod ychwanegol gyda'r gweithgor yn cael ei gynnal cyn paratoi'r adroddiad terfynol ar ddiwedd y secondiad. Efallai y bydd cyfle hefyd i gyflwyno'r canfyddiadau i grŵp rhanddeiliaid ehangach a fyddai'n cynnwys y bobl sy'n gwneud y penderfyniadau perthnasol.

Os oes gennych ddiddordeb yn y cyfle hwn, anfonwch lythyr byr o ddiddordeb yn tynnu sylw at eich profiad a allai eich helpu gyda’r gwaith hwn gan nodi pam rydych chi am ei wneud, gyda chadarnhad bod y sefydliad a fydd yn eich croesawu yn fodlon â hyn mewn egwyddor, drwy anfon e-bost at think@aber.ac.uk. Y dyddiad cau ar gyfer mynegi diddordeb ar gyfer y secondiad hwn yw **hanner dydd, ddydd Llun 24 Mehefin.** Os oes sawl mynegiant o ddiddordeb o safon uchel, bydd aelod o dîm cyflawni THINK ac ysgrifennydd y Grŵp Trawsbleidiol yn cyfweld yn anffurfiol â'r rhai ar y rhestr fer i sicrhau bod yr anghenion yn cael eu diwallu yn y modd gorau posib, o safbwynt y secondai ac o ran y Grŵp Trawsbleidiol.

Os oes gennych ddiddordeb neu os hoffech gael rhagor o wybodaeth, cysylltwch ag Amy Nicholass, Swyddog Prosiect THINK ar think@aber.ac.uk